ঘরের মাঠে ফের হোয়াইটওয়াশ ভারত! গম্ভীরের গোঁয়ার্তুমির ফল?

ওয়েব ডেস্ক: ২০২৪-এ নিউজিল্যান্ড, আর ২০২৫-এ দক্ষিণ আফ্রিকা – ঘরের মাটিতে পর পর দু’বছর দুই গুরুত্বপূর্ণ টেস্ট সিরিজে হোয়াইটওয়াশ হল ভারত (India Test Series Whitewash)। কলকাতার পর গুয়াহাটি টেস্টেও (Guwahati Test) একইভাবে ব্যাটিং বিপর্যয়ের জন্য হারতে হল টিম ইন্ডিয়াকে। কিন্তু কেন? ঘরের মাটিতে তো সবথেকে ভালো ব্যাটিং করার কথা ভারতীয় ব্যাটারদের, তাহলে বারবার কেন ব্যাটারদের ব্যর্থতার জন্য ভরাডুবি হল সিরিজে (India Vs South Africa)? দল নির্বাচনে ভুল নাকি দলে ব্যাটিং লাইনআপে ভারসাম্যের অভাব- কোন কারণে বারবার চেনা পিচে মুখ থুবড়ে পড়তে হচ্ছে টিম ইন্ডিয়াকে? এর উত্তর দিতে হবে বিসিসিআই-কে।

গুয়াহাটি টেস্টের চতুর্থ দিনেই দক্ষিণ আফ্রিকা ম্যাচে এতটা এগিয়ে গিয়েছিল যে, রাশ ধরার সুযোগই পায়নি ভারতীয় দল। তবে যেটুকু সুযোগ ছিল, তাও শেষ হয়ে গিয়েছে টপ অর্ডারের ব্যাটারদের ধৈর্য্যের অভাবে। জাদেজা ছাড়া ক্রিজে কেউ সেভাবে দাঁড়াতেই পারেনি। যেভাবে একই ক্রিজে মুথুস্বামী, জেনসন, স্টাবসরা রান করেছেন, সেভাবে ভারতের কেউই রান পাননি। সেই কারণেই ম্যাচের মাঝামাঝি সময়ে চালকের আসন দখল করে নিয়েছিল প্রোটিয়া দল।

আরও পড়ুন: টি-২০ বিশ্বকাপের সূচি ঘোষণা করল ICC! ভারত-পাক ম্যাচ কবে?

তবে শুধু ব্যাটারদের দোষ দেওয়া ঠিক হবে না, বোলারদের তরফেও সেভাবে আগুন পারফরম্যান্স দেখা যায়নি গুয়াহাটির পিচে। যেখেন জেনসন এই টেস্টে ৭ উইকেট পেলেন, সেখানে বুমরা ও সিরাজের ঝুলিতে এল মাত্র ২টি করে উইকেট। ভারতের বোলিং বিভাগে কুলদীপ এবং জাদেজা ছাড়া প্রোটিয়া ব্যাটারদের কেউই সেভাবে প্রভাবিত করতে পারেনি। সেই কারণেই, যে পিচে মুথ থুবড়ে পড়ল ভারতের ব্যাটিং লাইনআপ, সেখানেই স্বচ্ছন্দে রান পেলেন দক্ষিণ আফ্রিকার ব্যাটাররা।

এই হার ভারতীয় টেস্ট দলকে আবারও এক বড় প্রশ্নের মুখে এনে দাঁড় করাল। সেই সঙ্গে দল নির্বাচন নিয়েও শুরু হল বিতর্ক। আইপিএল-এর পারফরম্যান্সের বিচারে দল নির্বাচনের যে অভিযোগ উঠেছিল গতবছর, এবছর তা আরও জোরালো হল। সেই সঙ্গে দলের প্রধান কোচ গৌতম গম্ভীরের কুরসি নিয়েও উঠল একটা বড়সড় প্রশ্নচিহ্ন।